b'\n_START_ARTICLE_\nBenjamin Lee Whorf\n_START_PARAGRAPH_\nBenjamin Lee Whorf (24. aprill 1897 \xe2\x80\x93 26. juuli 1941) oli Ameerika keeleteadlane ja tuleohutuse insener. Whorf on laialt tuntud kui eestk\xc3\xb5neleja ideele, et eri keelte struktuuride vahelised erinevused kujundavad, kuidas nende k\xc3\xb5nelejad maailma tajuvad ja m\xc3\xb5testavad.\xc2\xa0Seda p\xc3\xb5him\xc3\xb5tet nimetatakse sageli Sapiri-Whorfi h\xc3\xbcpoteesiks, tema ja tema mentori\xc2\xa0Edward Sapiri\xc2\xa0j\xc3\xa4rgi, kuid Whorf nimetas seda p\xc3\xb5him\xc3\xb5tet keeleliseks relatiivsuseks, sest tema silmis oli selle m\xc3\xb5ju sarnane Einsteini relatiivsusteooriale._NEWLINE_Kogu oma elu oli Whorf elukutselt keemiainsener, kuid noore mehena hakkas ta huvituma keeleteadusest. Algul innustas see huvi teda uurima\xc2\xa0klassikalist heebrea keelt, kuid peagi hakkas ta omal k\xc3\xa4el uurima mesoameerika\xc2\xa0p\xc3\xb5lisrahvaste keeli. Tema t\xc3\xb6\xc3\xb6 avaldas muljet professionaalsetele teadlastele ja 1930. aastal sai ta stipendiumi, et uurida nahua\xc2\xa0keelt Mehhikos; tagasi USAs esines ta keeleteaduslikel konverentsidel mitme m\xc3\xb5juka ettekandega nahua keelest._NEWLINE_See viis ta uurima keeleteadust koos Edward Sapiriga Yale\'i \xc3\xbclikoolis\xc2\xa0, samal ajal t\xc3\xb6\xc3\xb6tas ta siiski edasi ka Hartfordi tulekindlustusfirmas. Yale\'is tegeles ta Hopi keele\xc2\xa0kirjeldamise ja Uto-Asteegi keelte \xc2\xa0ajaloolise lingvistikaga, avaldades erialases ajakirjanduses mitu m\xc3\xb5jukat kirjutist. Kui Sapir v\xc3\xb5ttis 1938. aastal tervislikel p\xc3\xb5hjustel puhkuse, valiti Whorf teda asendama. Whorf luges seminari teemal ,,Probleemid indiaani keeleteaduses".\xc2\xa0Lisaks oma tuntuimale t\xc3\xb6\xc3\xb6le keelelisele relatiivsuse teooriale, kirjutas ta ka hopi keele grammatika visandi ja avaldas uuringuid nahua\xc2\xa0murrete kohta, pakkus v\xc3\xa4lja maiade hierogl\xc3\xbc\xc3\xbcfkirja\xc2\xa0de\xc5\xa1ifreeringu, ja avaldas uto-asteegi keele rekonstrueerimise esimese katse._NEWLINE_P\xc3\xa4rast tema surma v\xc3\xa4hki 1941. aastal kureerisid tema k\xc3\xa4sikirju tema lingvistidest s\xc3\xb5brad, kes proovisid levitada Whorfi ideid keele, kultuuri ja tunnetuse vahelistest seostest. Paljud tema teosed avaldati postuumselt tema surmale j\xc3\xa4rgnenud aastak\xc3\xbcmnel. 1960. aastatel langesid Whorfi seisukohad ebasoosingusse ja temast sai teadlaste, kes arvasid, et keelestruktuurid peegeldavad peamiselt kognitiivseid universaale, mitte kultuurilisi erip\xc3\xa4rasid, karmi kriitika sihtm\xc3\xa4rk. Kriitikud v\xc3\xa4itsid, et Whorfi ideid ei ole v\xc3\xb5imalik katseliselt t\xc3\xb5estada, et need on halvasti s\xc3\xb5nastatud ning et need p\xc3\xb5hinevad halvasti anal\xc3\xbc\xc3\xbcsitud v\xc3\xb5i valesti t\xc3\xb5lgendatud andmetel._NEWLINE_20. sajandi l\xc3\xb5pul taaselustus huvi Whorfi ideede vastu ja tema t\xc3\xb6id hakkas lugema uus teadlaste p\xc3\xb5lvkond, kes v\xc3\xa4itis, et varasem kriitika oli Whorfi tegelike ideedega suhtestunud vaid pinnapealselt, v\xc3\xb5i omistanud Whorfile ideid, mida ta ei olnud kunagi v\xc3\xa4ljendanud. Keelelise relatiivsuse uuringud on endiselt ps\xc3\xbchholingvistikas\xc2\xa0ja keeleantropoloogias\xc2\xa0aktiivseks uurimisfookuseks, ja tekitavad j\xc3\xa4tkuvalt arutelu ja lahkarvamusi relativismi ja universalismi pooldajate vahel. V\xc3\xb5rdluseks on laialdaselt aktsepteeritud Whorfi muud keeleteaduse alased t\xc3\xb6\xc3\xb6d nagu n\xc3\xa4iteks m\xc3\xb5istete allofoon\xc2\xa0ja kr\xc3\xbcptot\xc3\xbc\xc3\xbcp\xc2\xa0v\xc3\xa4lja t\xc3\xb6\xc3\xb6tamine, ning ,,Whorfi seadus" uto-asteegi ajaloolises keeleteaduses.\n_START_SECTION_\nVarajane elu\n_START_PARAGRAPH_\nBenjamin Lee Whorf s\xc3\xbcndis 24. aprillil 1897. aastal\xc2\xa0Winthropis, Massachusettsis. Tema isa oli\xc2\xa0Harry Church Whorf ja ema Sarah Edna Lee Whorf. Harry Church Whorf oli kunstnik, intellektuaal ja disainer. Benjaminil oli kaks nooremat venda, John ja Richard, kellest m\xc3\xb5lemast said kunstnikud. Johnist sai rahvusvaheliselt tuntud kunstnik ja illustraator; Richard oli filmin\xc3\xa4itleja\xc2\xa0ja hiljem telere\xc5\xbeiss\xc3\xb6\xc3\xb6r.\xc2\xa0Benjamin oli kolmest pojast intellektuaalseim ja juba noores eas viist ta l\xc3\xa4bi keemilisi katseid oma isa fotoseadmetega. Ta oli ka innukas lugeja, kes oli huvitatud botaanikast, astroloogiast ja Kesk-Ameerika esiajaloost. Ta luges William H. Prescott\'i\xc2\xa0Mehhiko Vallutamist\xc2\xa0mitu korda. 17-aastaselt hakkas ta pidama p\xc3\xa4evikut, kuhu ta j\xc3\xa4\xc3\xa4dvustas oma m\xc3\xb5tted ja unistused.\n_START_SECTION_\nKarj\xc3\xa4\xc3\xa4ri tuleohutuses\n_START_PARAGRAPH_\nWhorf l\xc3\xb5petas 1918. aastal\xc2\xa0Massachusettsi Tehnikainstituudi\xc2\xa0keemiatehnoloogia\xc2\xa0eriala, tema \xc3\xb5pitulemused olid keskp\xc3\xa4rased. 1920. aastal abiellus ta Celia Inez Peckhamiga, kellega ta sai kolm last: Raymond Ben, Robert Peckham ja Celia Lee. Umbes samal ajal hakkas ta t\xc3\xb6\xc3\xb6le ja tuleohutuse insenerina (inspektorina) Hartford tulekindlustusfirmas. Ta oli oma t\xc3\xb6\xc3\xb6s v\xc3\xa4ga head ja oma t\xc3\xb6\xc3\xb6andjate poolt tunnustatud. Oma t\xc3\xb6\xc3\xb6 t\xc3\xb5ttu s\xc3\xb5itis ta Uus-Inglismaal asuvatesse tootmisrajatistesse, mida oli peagi ees ootamas \xc3\xbclevaatus. \xc2\xa0\xc3\x9cks lugu r\xc3\xa4\xc3\xa4gib tema saabumisest keemiatehasesse, mille juhataja keeldub teda sisse laskmast, kuna tehases aset leidnud tootmisprotseduur oli \xc3\xa4risaladus. Kui Whorfile \xc3\xb6eldi, mida tehases toodeti, kirjutas ta paberile keemilise valemi ja \xc3\xbctles tehasedirektorile: ,,Ma arvan, et see on see, mida te teete."\xc2\xa0\xc3\x9cllatunud direktor k\xc3\xbcsis Whorfilt, kuidas ta tootmissaladust teadis, ja Whorf vastas: ,,Aga te ei saakski seda teisiti teha."_NEWLINE_Whorf aitas tuua firmale uusi kliente, kellele meeldisid tema p\xc3\xb5hjalikud \xc3\xbclevaatused ja soovitused. Whorf kasutas oma v\xc3\xa4ite, et keelekasutus m\xc3\xb5jutab harjumuslikku k\xc3\xa4itumist illustreerimiseks lugu oma t\xc3\xb6\xc3\xb6elust. Whorf kirjeldas t\xc3\xb6\xc3\xb6kohta, kus t\xc3\xa4is bensiinivaate ladustati \xc3\xbches ruumis ja t\xc3\xbchje vaate teises ruumis; ta \xc3\xbctles, et tuleohtliku bensiiniauru t\xc3\xb5ttu olid ,,t\xc3\xbchjad" vaadid s\xc3\xbcttimisohtlikumad kui t\xc3\xa4is vaadid, kuigi t\xc3\xb6\xc3\xb6tajad k\xc3\xa4isid nendega \xc3\xbcmber hoolimatumalt ja isegi suitsetasid nende \xc3\xbcmbruses, mis oli midagi, mida nad ei teinud kunagi t\xc3\xa4is vaatide l\xc3\xa4hedal. Whorf v\xc3\xa4itis, et r\xc3\xa4\xc3\xa4kides harjumuslikult auru t\xc3\xa4is vaatidest kui ,,t\xc3\xbchjadest" ja seega mitteaktiivsetest, olid t\xc3\xb6\xc3\xb6tajad t\xc3\xa4ielikus teadmatuses ohust, millesse end nende l\xc3\xa4heduses suitsetades seadsid.\n_START_SECTION_\nVarane huvi religiooni ja keele vastu\n_START_PARAGRAPH_\nWhorf oli kogu oma elu jooksul vaimsete huvidega inimene, kuigi k\xc3\xbcsimus, millist religiooni ta j\xc3\xa4rgis on tekitanud vaidlusi. Noore mehena koostas ta k\xc3\xa4sikirja pealkirjaga ,,Miks ma olen evolutsiooni\xc2\xa0k\xc3\xb5rvale heitnud", mist\xc3\xb5ttu m\xc3\xb5ned kirjeldavad teda kui vaga metodisti, kes imetles\xc2\xa0fundamentalismi, ja v\xc3\xb5ib-olla toetas\xc2\xa0kreatsionismi. Samas, kogu elu oli Whorfi peamine religioosne huvi teosoofia,\xc2\xa0mis propageerib holistlikku maailmak\xc3\xa4sitlust ja inimkonna \xc3\xbchtsust ja vendlust ,,tegemata vahet rassi, usu, soo, seisuse v\xc3\xb5i nahav\xc3\xa4rvi alusel". M\xc3\xb5ned on v\xc3\xa4itnud, et vastuolu vaimsete ja teaduslike huvide vahel on olnud Whorfi intellektuaalses arengus liikumapanevaks j\xc3\xb5uks. M\xc3\xb5ned Whorfi avaldamata k\xc3\xa4sikirjad vaimsuse kohta n\xc3\xa4ivad viitavat, et teda m\xc3\xb5jutasid Jelena Blavatskaja\xc2\xa0ideed, kes oli Theosophical Society\xc2\xa0asutaja kes kirjutas kosmilisest evolutsioonist, mis on uskumus, et\xc2\xa0reinkarnatsioon\xc2\xa0on inimkonna j\xc3\xa4rjepidev areng k\xc3\xb5rgemate arenguastmete suunas. Whorf \xc3\xbctles, et "k\xc3\xb5ikidest inimestest, kellega ma olen kokku puutunud, tunduvad teosoofid olevat k\xc3\xb5ige enam v\xc3\xb5imelised minema elevile ideedest \xe2\x80\x94 uutest ideedest."_NEWLINE_Whorf hakkas esimest korda huvituma keeleteadusest 1924. aasta paiku. Algul anal\xc3\xbc\xc3\xbcsis ta piiblitekste, proovides neist leida peidetud t\xc3\xa4henduskihte.\xc2\xa0_NEWLINE_Inspireerituna Antoine Fabre d\'Olivet\'\xc2\xa0esoteerilisest\xc2\xa0teosest\xc2\xa0La langue hebra\xc3\xafque restitu\xc3\xa9e, alustas ta\xc2\xa0piibli heebrea keele\xc2\xa0semantilist ja grammatilist anal\xc3\xbc\xc3\xbcsi. Whorfi varaseid heebrea ja maia keele alaseid kirjutisi on kirjeldatud kui m\xc3\xa4rkimisv\xc3\xa4\xc3\xa4rselt\xc2\xa0m\xc3\xbcstitsismi\xc2\xa0kalduvatena, sest ta p\xc3\xbc\xc3\xbcdis v\xc3\xa4lja selgitada gl\xc3\xbc\xc3\xbcfide ja t\xc3\xa4hem\xc3\xa4rkide esoteerilisi t\xc3\xa4hendusi.\n_START_SECTION_\nVarased mesoameerika keelte alased keeleteaduslikud uurimused\n_START_PARAGRAPH_\nWhorf uuris piibli lingvistikat peamiselt Watkinsoni raamatukogus (n\xc3\xbc\xc3\xbcd\xc2\xa0Hartfordi raamatukogu). Seal raamatukogus oli\xc2\xa0p\xc3\xb5lisameerika keelte\xc2\xa0ja\xc2\xa0rahvaluule\xc2\xa0alane p\xc3\xb5hjalik kogu, mille oli algselt kogunud\xc2\xa0James Hammond Trumbull. Just Watkinsoni raamatukogus sai Whorf s\xc3\xb5braks noore John B. Carrolliga, kes hiljem, aastal\xc2\xa01956 toimetas ja andis postuumselt v\xc3\xa4lja Whorfi esseede kogu\xc2\xa0Language, Thought and Reality . Watkinsoni raamatukogu kollektsioon taaselustas Whorfis huvi\xc2\xa0mesoameerika\xc2\xa0vanaaja vastu. 1925. aastal hakkas ta uurima\xc2\xa0nahua\xc2\xa0keelt ja alates aastast 1928 ka\xc2\xa0maia hierogl\xc3\xbc\xc3\xbcftekstide\xc2\xa0kogusid. Ta astus akadeemilisse dialoogi teiste mesoameerika uurijatega nagu n\xc3\xa4iteks\xc2\xa0Alfred Tozzeri, Harvardi \xc3\xbclikooli\xc2\xa0arheoloogi, ja\xc2\xa0Herbert J. Spindeniga\xc2\xa0Brooklyni muuseumist._NEWLINE_1928. aastal esines ta Amerikanistide rahvusvahelisel kongressil ja esitas oma t\xc3\xb5lke Harvardi\xc2\xa0Peabody muuseumis\xc2\xa0hoitava nahua-keelsele dokumendile. Ta hakkas samuti uurima hiljuti Edward Sapiri poolt v\xc3\xa4lja pakutud\xc2\xa0uto-asteegi keelkonna\xc2\xa0v\xc3\xb5rdlevat keeleteadust.\xc2\xa0Lisaks nahua keelele, uuris Whorf ka pimani\xc2\xa0ja tepecano keeli, olles tihedas suhtluses keeleteadlase\xc2\xa0J. Alden Masoniga.\n_START_SECTION_\nV\xc3\xa4lit\xc3\xb6\xc3\xb6 Mehhikos\n_START_PARAGRAPH_\nKuna Whorfi uto-asteegi keelkonna alased t\xc3\xb6\xc3\xb6d tundusid paljulubavad, soovitasid Tozzer ja Spinden Whorfil uurimistoetust taotleda. Whorf plaanis esialgu kasutada raha Mehhikost asteegi k\xc3\xa4sikirjade hankimiseks Watkinsoni raamatukokku, ent Tozzer soovitas tal hoopis dokumentaarida kaasaegseid\xc2\xa0nahua murdeid.\xc2\xa0Whorf saigi stipendiumi ja reisis 1930. aastal Mehhikosse. Tema v\xc3\xa4lit\xc3\xb6\xc3\xb6 tulemuseks olid Milpa Alta nahua keele \xc3\xbclevaade, mis avaldati postuumselt, ning artikkel Tepozteco monumendil leiduvatest asteegi piktogrammidest, milles ta m\xc3\xa4rkis \xc3\xa4ra vormilised ja t\xc3\xa4henduslikud sarnasused asteekide ja maiade kasutatud m\xc3\xa4rkide vahel.\n_START_SECTION_\nYale\'is\n_START_PARAGRAPH_\nKuni naasmiseni Mehhikost 1930. aastal oli Whorf olnud keeleteadusliku teooria ja v\xc3\xa4lit\xc3\xb6\xc3\xb6 metodoloogia alal t\xc3\xa4ielik\xc2\xa0autodidakt, kuid oli juba teinud endale nime Kesk-Ameerika keeleteaduses. Whorf oli ka erialakonverentsidel kohanud Sapiri, tolle aja juhtivat USA lingvisti. 1931. aastal tuli Sapir\xc2\xa0Yale \' i t\xc3\xb6\xc3\xb6le, et asuda \xc2\xa0antropoloogia\xc2\xa0professori positsioonile. Alfred Tozzer saatis Sapirile koopia Whorfi nahua keele toone k\xc3\xa4sitlevast k\xc3\xa4sikirjast.\xc2\xa0Sapir vastas, et ,,selle peaks kindlasti avaldama";\xc2\xa0siiski avaldati see konkreetne k\xc3\xa4sikiri alles 1993. aastal._NEWLINE_Whorf astus Yale\'i \xc3\xbclikooli kraadi\xc3\xb5ppesse, t\xc3\xb6\xc3\xb6tades nominaalselt doktorikraadi omandamiseks, kuigi ei soovinud tegelikult kraadi omandada, vaid rahuldus Sapiri \xc3\xbcmbritsevas akadeemilises ringkonnas osalemisega. Ta v\xc3\xb5ttis Sapiri kursust indiaani keeleteadusest. Whorf k\xc3\xa4is l\xc3\xa4bi teiste Sapiri \xc3\xbcli\xc3\xb5pilastega nagu n\xc3\xa4iteks\xc2\xa0Morris Swadesh, Mary Haas, Harry Hoijer, G. L. Trager ja Charles Voegelin. Whorf v\xc3\xb5ttis keskse rolli Sapiri \xc3\xb5pilaste seas ja temast peeti lugu._NEWLINE_Sapiril oli s\xc3\xbcgav m\xc3\xb5ju Whorfi m\xc3\xb5tlemisele. Sapiri varasemad kirjutised olid omaks v\xc3\xb5tnud Humboldti\xc2\xa0m\xc3\xb5ttetraditsiooni vaated m\xc3\xb5tte ja keele suhtest, mille kohaselt on keel volksgeisti v\xc3\xb5i etnilise maailmavaate kehastaja.\xc2\xa0Hiljem m\xc3\xb5jutasid\xc2\xa0Sapiri loogilise positivismi\xc2\xa0m\xc3\xb5ttevoolu esindajad, nagu Bertrand Russell ja Ludwig Wittgensteini\xc2\xa0varasemad t\xc3\xb6\xc3\xb6d, eriti l\xc3\xa4bi Ogdeni\xc2\xa0ja Richardsi\xc2\xa0T\xc3\xa4henduse t\xc3\xa4henduse, millest ta v\xc3\xb5ttis \xc3\xbcle seisukoha, et loomulik keel pigem h\xc3\xa4gustab kui soodustab meelel maailma tajumist ja kirjeldamist. Selle vaate kohaselt on tegelik taju v\xc3\xb5imalik vaid l\xc3\xa4bi\xc2\xa0formaalse loogika. Yale\'is v\xc3\xb5ttis selle m\xc3\xb5ttevoolu omaks ka Whorf, osalt Sapiri m\xc3\xb5jul ja osalt ise\xc2\xa0Russelli ning Ogdenit ja Richardsit lugedes.\xc2\xa0M\xc3\xb5jutatuna positivistlikust teadusest kaugenes Whorf m\xc3\xb5nedest teistest l\xc3\xa4henemistest keelele ja t\xc3\xa4hendusele. \xc2\xa0\xc3\x9cks neist oli poola filosoofi\xc2\xa0Alfred Korzybski\'\xc2\xa0\xc3\x9cldine semantika, mille vaated oli USAs omaks v\xc3\xb5tnud\xc2\xa0Stuart Chase. Chase imetles Whorfi t\xc3\xb6id ja \xc3\xbcritas temaga sageli kontakti luua, ent Whorfi silmis oli Chase ,,t\xc3\xa4iesti ebakompetentne nii koolituse kui tausta poolest"\xc2\xa0Irooniliselt oli just Chase see, kes kirjutas hiljem eess\xc3\xb5na Carrolli toimetatud Whorfi t\xc3\xb6\xc3\xb6de kogumikule.\n_START_SECTION_\nT\xc3\xb6\xc3\xb6 hopi keele ja kirjeldava keeleteaduse alal\n_START_PARAGRAPH_\nSapir julgustas Whorfi j\xc3\xa4tkama uurimist\xc3\xb6\xc3\xb6d uto-asteegi keelkonna\xc2\xa0ajaloolise ja kirjeldava lingvistika\xc2\xa0alal. Whorf avaldaski sel teemal mitmeid artikleid.\xc2\xa0Whorfis tekitas erilist huvi hopi keel ja ta hakkas t\xc3\xb6\xc3\xb6tama hopi keele k\xc3\xb5nelejast Ernest Naquayoumaga.\xc2\xa0Whorfi enese s\xc3\xb5nul oli Naquayouma tema peamine allikas hopi keele alal, kuigi 1938. aastal viis ta l\xc3\xa4bi l\xc3\xbchiajalise v\xc3\xa4lit\xc3\xb6\xc3\xb6 hopide reservatsioonis Arizonas.\n_START_SECTION_\nViimased eluaastad\n_START_PARAGRAPH_\n1938. aasta l\xc3\xb5pul halvenes Whorfi tervis. Teda m\xc3\xb5jutas ka Sapiri surm 1939. aasta alguses. Tema tsiteerituim artikkel on Sapirile p\xc3\xbchendatud ,,The Relation of Habitual Thought And Behavior to Language",\xc2\xa0milles esitatud vaateid on v\xc3\xb5etud ka kui Whorfi viimast seisukohta keelelise relatiivsuse teemal._NEWLINE_Oma viimasel eluaastal avaldas Whorf kolm artiklit ajakirjas\xc2\xa0MIT Technology Review pealkirjadega ,,Science and Linguistics",\xc2\xa0,,Linguistics as an Exact Science" ja ,,Language and Logic". Ta kirjutas ka artikli teosoofilisele ajakirjale\xc2\xa0Theosophist, mille pealkiri oli\xc2\xa0,,Language, Mind and Reality".\xc2\xa0Oma viimastes kirjutistes kritiseeris Whorf L\xc3\xa4\xc3\xa4ne teadust ja v\xc3\xa4itis, et mitte-euroopa keeled annavad sageli reaalsuse eri aspekte edasi vahetumalt kui euroopa keeled ja, et teadus peaks p\xc3\xb6\xc3\xb6rama oma p\xc3\xbc\xc3\xbcetes maailma kirjeldada rohkem t\xc3\xa4helepanu keeleliste kategooriate m\xc3\xb5judele.\xc2\xa0Ta kritiseeris ka \xc2\xa0indoeuroopa keeli\xc2\xa0kui eksliku ja teaduse arengu poolt \xc3\xbcmber l\xc3\xbckatud\xc2\xa0essentsialistliku maailmapildi edendajaid.\xc2\xa0Ta t\xc3\xb5i v\xc3\xa4lja, et teised keeled p\xc3\xbchendavad rohkem t\xc3\xa4helepanu protsessidele ja arengule, kui p\xc3\xbcsivatele olemustele. Whorf pani ette, et m\xc3\xb5ned meie eeldused reaalsusele tulenevad keelestruktuuridest ja keel juhib k\xc3\xb5nelejate t\xc3\xa4helepanu maailmas teatud fenomenidele, millega kaasneb oht, et neidsamu fenomene r\xc3\xb5hutatakse liigselt, samal ajal teistest m\xc3\xb6\xc3\xb6da vaadates.\n_START_SECTION_\nKeeleline relatiivsus ehk Sapir-Whorfi h\xc3\xbcpotees\n_START_PARAGRAPH_\nWhorfi tuntakse keelelise relatiivsuse peamise eestk\xc3\xb5nelejana. Seda ideed tuntakse Sapir-Worfi h\xc3\xbcpoteesina, tema ja Sapiri j\xc3\xa4rgi, hoolimata sellest, et Whorf ei esitanud seda kunagi h\xc3\xbcpoteesi vormis ja idee, et lingvistilised kategooriad m\xc3\xb5jutavad taju ja m\xc3\xb5tlemist ei olnud tegelikult uus. Kuid kuna Whorf esitas oma artiklites konkreetseid n\xc3\xa4iteid selle kohta, kuidas tema n\xc3\xa4gemuses teatud keelte grammatilised kategooriad olid seotud kontseptuaalsete ja k\xc3\xa4itumuslike mustritega, oli ta teerajaja temale j\xc3\xa4rgnenud akadeemikute uurimustele, mida nimetatakse sageli koondnimetusega Sapir-Whorfi uuringud.'